SKRIFTLIG FORESPØRGSEL E-2514/01

af Carlos Bautista Ojeda (Verts/ALE) til Kommissionen

(14. september 2001)

Om: Ulovlig indvandring

Ulovlig indvandring er et generelt problem ved alle EU's grænser, men det er særlig udtalt i visse områder, som påføres enorme problemer af humanitær, social og økonomisk art.

Mener Kommissionen, at det er normalt og acceptabelt, at store mængder af mennesker fra Maghreb-landene og Afrika syd for Sahara er strømmet over Gibraltarstrædet og stadig gør det, om bord på små skrøbelige fartøjer og med tab af utallige menneskeliv som følge, for at finde en værdig tilværelse til sig og deres familier?

Mener Kommissionen, at den spanske stat og Kongeriget Marokko vil være i stand til at løse dette problem, som overgår alle statistikker, netop på et tidspunkt, hvor de bilaterale forbindelse er mere fjerne og kolde end nogensinde som følge af problemer med fiskeriet, narkotikahandel og selve den ulovlige indvandring?

Mener Kommissionen ikke, at adjektivet uholdbar, som de spanske myndigheder har brugt til at betegne situationen med, kun bekræfter deres manglende evne til at tage fat på og finde en virkelig løsning på dette problem?

Det menneskelige, sociale og økonomiske pres fra dette fællesskabsproblem hviler nu direkte på den autonome regering i Andalusien, uden at den har fået hverken økonomiske bevillinger eller politisk kompetence til at imødegå dette pres.

Mener Kommissionen, at det er logisk, at NGO'er, der er stiftet til at operere i den tredje verden, er ved at etablere sig ved Andalusiens kyster for at give indvandrerne den bistand, som de kompetente myndigheder ikke giver?

Mener Kommissionen ikke, at det er på tide, at Fællesskabets administration griber direkte ind i denne sag, som klart er af europæiske dimensioner, i betragtning af Spaniens og Marokkos tydeligt manglende evne hertil, ved uden yderligere forsinkelser at udarbejde en fælles politik, der indeholder virkelige løsninger på situationen?

Svar afgivet på Kommissionens vegne af António Vitorino

(10. december 2001)

Kommissionen finder, at det er yderst nødvendigt at tage sig af spørgsmålet vedrørende ulovlig indvandring. Den er overbevist om, at der kun kan føres en effektiv politik, hvis alle berørte parter engagerer sig i et virkeligt partnerskab som anført af Det Europæiske Råd i Tammerfors (15.-16. oktober 1999). Med hensyn til indvandringen fra Afrika har Kommissionen det synspunkt, at det er nødvendigt at styrke de foranstaltninger, der træffes for at forbedre grænseforvaltningen. Med henblik herpå er Unionen i færd med at udvikle en politik på multilateralt, bilateralt og internt plan.

Følgende forhold vil spille en vigtig rolle:

- Barcelona-processen: Indvandring er en vigtig del af Barcelona-processen, der blev indledt i 1995. På mødet den 15.-16. november 2000, der blev holdt som led i Euro-Middelhavs-partnerskabet blev udenrigsministrene enige om, at der skulle udarbejdes et regionalt program om retlige og indre anliggender i 2001, og at indvandringsspørgsmål skulle tillægges særlig betydning. Unionen foreslår en samlet tilgang til indvandring, som vil omfatte bekæmpelse af ulovlig indvandring og menneskesmugling, fremme af tilbagetagelsesaftaler, gennemførelse af effektive grænsekontrolordninger og uddannelse af dertil hørende personale, undersøgelse af mulighederne for at forenkle og fremskynde visumudstedelsesprocedurerne, en styrket indsats for social integrering af lovlige indvandrere i Unionen og bekæmpelse af forskelsbehandling, forbedret udveksling af oplysninger og statistikker om vandringsstrømme og fremme af fælles udvikling af aktiviteter mellem indvandrerne og deres hjemlande.

- Indvandringsdialog med Marokko: Marokko er af særlig betydning for spørgsmålet om ulovlig indvandring i Unionen. Siden ikrafttrædelsen i marts 2000 indgår spørgsmålet om indvandring i Unionens forhold til Marokko i associeringsaftalen. Såvel Marokko som Unionen er enige om, at det er påtrængende nødvendigt at tage sig af spørgsmålet vedrørende den voksende indvandringsstrøm fra Nordafrika mod Unionen. Indvandringens betydning blev understreget på det første møde i associeringsrådet, som gik ind for en konstruktiv dialog om indvandring. I juni og juli indledte indvandringseksperter fra Marokko og Unionen meget åbenhjertige drøftelser, og Marokko har bebudet konkrete forslag om bekæmpelse af ulovlig indvandring på mødet i associeringsrådet den 9. oktober 2001.

Parterne er enige om, at tilgangen til indvandring må være meget omfattende, og at udenrigsanliggender, udviklingspolitik, økonomisk bistand og samarbejde om retlige og indre anliggender må indgå heri på afbalanceret vis.

Det er lykkedes Marokko og Unionen at kortlægge tre områder, hvor samarbejdet bør koncentreres: socialt og økonomisk samarbejde, fremme af forvaltningen af lovlig indvandring og bekæmpelse af ulovlig indvandring, herunder bekæmpelse af ulovlig gennemgang fra landene syd for Sahara.

- Ud over Barcelona-processen og de bilaterale forbindelser med tredjelande finder Kommissionen, at det er påtrængende nødvendigt at styrke Unionens interne politikker vedrørende ulovlig indvandring. Det er derfor vigtigt at udvikle politikker på unionsplan for at kunne forebygge og bekæmpe ulovlig indvandring særlig pr. skib. Rådet nåede frem til politisk enighed i maj 2001 om et direktiv om definition af hjælp til ulovlig indrejse og rejse samt ulovlig ophold(1) og en dertil hørende rammeafgørelse om styrkelse af de strafferetlige rammer med henblik på bekæmpelse af hjælp til ulovlig indrejse og ulovligt ophold, hvori der opstilles en ramme for retsforfølgning af hjælpere. En meddelelse fra Kommissionen til Rådet om en fælles politik mod ulovlig indvandring blev vedtaget den 15. november 2001(2).

(1) EFT C 253 af 4.9.2000.

(2) KOM(2001) 672 endelig udg.